Swerm bye val kinders aanArgieffoto (Foto: PollyDot, Pixabay) ŉ Groep kinders, tussen vyf en sewe jaar oud, is Dinsdag naby Benoni in Gauteng deur ŉ swerm bye aangeval. “Paramedici het omstreeks 16:30 na die toneel op die hoek van Jones- en Pitfonteinweg gehaas,” het Chris Botha, woordvoerder van Netcare 911, in ŉ verklaring gesê. “ŉ Taxi met agt kinders het glo in Jonesweg gery toe ŉ swerm bye by die vensters ingevlieg en die kinders en die bestuurder begin steek het.” Paramedici het vinnig gewerk om die kinders te stabiliseer. “Een van die kinders en die taxibestuurder was in ŉ kritieke toestand, en die ander kinders was in ŉ ernstige toestand. Hulle is na ŉ plaaslike hospitaal geneem vir verdere behandeling,” het Botha bygevoeg. Bye is baie aktief hierdie tyd van die jaar wanneer swerms na ŉ nuwe korf toe skuif.